L-oppożizzjoni ewlenija tas-Sirja reġgħet ħatret lil Ahmad Jarba bħala l-mexxej tagħha f’assemblea ġenerali li saret f’Istanbil. Stqarrija tal-koalizzjoni tgħid li Jarba ġab 65 vot waqt li r-rival tiegħu Riad Hijab ġab 13-il vot. Illum il-koalizzjoni għandha tiddiskuti jekk hix se tieħu sehem fit-taħdidiet ta’ paċi li se jsiru Ginevra aktar tard dax-xahar, anke jekk il-Kunsill Nazzjonali Sirjan – blokk ieħor li jopponi t-tmexxija tal-President Bashar al-Assad – diġa’ qal li mhux se jattendi. Sadanittant, l-Akkademja Pontifiċja tax-Xjenzi stiednet mexxejja mill-oqsma tal-politika, diplomazija, kultura u l-ekonomija biex jattendu laqgħa internazzjonali nhar it-Tnejn li ġej – ħamest ijiem qabel il-laqgħa ta’ Ġinevra – biex jiddiskutu l-kriżi tas-Sirja. Fost dawk li se jieħdu sehem hemm l-eks Prim Ministru Ingliż Tony Blair, l-eks direttur-ġenerali tal-aġenzija internazzjonali dwar l-enerġija atomika Mohamed ElBaradei, l-eks Ministru għall-Affarijiet Barranin Spanjol Miguel Angel Moratinos, l-ekonomista Amerikan Jeffrey Sachs, id-diplomatiku Russu Pyotr Stegny, id-diplomatiku Lebaniż Joseph Maila, u l-ekonomista Franċiż  Thierry de Montbrial. Il-laqgħa se jiftraħha l-Kardinal Jean-Louis Tauran, president tal-Kunsill Pontifiċju għad-Djalogu bejn ir-Reliġjonijiet.